Document ID: 32003R2181

Tarybos reglamentas (EB, Euratomas) Nr. 2181/2003
2003 m. gruodžio 8 d.
dėl pereinamojo laikotarpio priemonių, kurios turi būti patvirtintos siekiant pataisyti Tarnybos nuostatus, ypač dėl darbo užmokesčio ir pensijos
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 283 straipsnį,
atsižvelgdama į Protokolo dėl Europos Bendrijų privilegijų ir imunitetų 13 straipsnį,
atsižvelgdama į Komisijos pasiūlymą, pateiktą gavus Tarnybos nuostatų komiteto nuomonę,
atsižvelgdama į Europos Parlamento nuomonę [1],
atsižvelgdama į Teisingumo Teismo nuomonę [2],
atsižvelgdama į Audito Rūmų nuomonę [3],
kadangi:
(1) dėl Europos Bendrijų pareigūnų tarnybos nuostatų ir kitų tarnautojų įdarbinimo sąlygų, pirmą kartą priimtų 1962 m., peržiūrėjimo buvo nustatytas reikalavimas palaipsniui imtis tam tikrų reformuojančių priemonių: kasmetinis darbo užmokesčio skalės patikslinimas, atliekamas remiantis galiojančiu metodu, naujas ypatingas mokestis ir nauja pensijų įmokų norma, kaip pereinamojo laikotarpio priemonės, turi įsigalioti nuo 2004 m. sausio 1 d., o 2004 m. gegužės 1 d. turi įsigalioti peržiūrėtas reglamentas, kuris iš dalies pakeičia Tarnybos nuostatus,
(2) 2003 m. gegužės 19 d. Taryba patvirtino rekomendacijas, o 2003 m. rugsėjo 29 d. ji patvirtino 1981 m. birželio 23 d. Tarybos sprendimu įsteigto Konsultavimo komiteto ataskaitą.
(3) Naujas ypatingas mokestis nustatomas siekiant atspindėti išlaidas socialinei politikai, geresnėms darbo sąlygoms ir europinėms mokykloms.
(4) Tarnybos nuostatų 83 straipsnio 4 dalyje numatoma, kad turi būti nustatyta nauja įmokos norma, jeigu aktuarinis pensijų sistemos įvertinimas rodo, kad pareigūnų įmokos yra nepakankamos siekiant finansuoti trečdalį pagal tą sistemą mokamų išmokų. Toks įvertinimas parodė, kad dabar mokamų pareigūnų įmokų nepakanka trečdaliui mokėtinų išmokų finansuoti.
(5) Pagal Tarnybos nuostatų 65 straipsnį, Taryba kasmet turi peržiūrėti, ir, prireikus, patikslinti Bendrijų pareigūnų ir kitų tarnautojų atlyginimus. Pagal pasiūlymą, kurį patvirtino Taryba, darbo užmokesčio skalės tikslinamos remiantis galiojančiu metodu. Šiuo tikslu Tarnybos nuostatų XI priedo taikymo laikotarpis, kuris baigėsi 2003 m. birželio 30 d., turi būti atitinkamai pratęstas,
PRIĖMĖ ŠĮ REGLAMENTĄ:
1 straipsnis
Tarnybos nuostatų 66a straipsnio 1-5 dalys pakeičiamos taip:
"1. Nukrypstant nuo Reglamento (EEB, Euratomas, EAPB) Nr. 260/68 [4] 3 straipsnio 1 dalies, atlyginimui, kurį Bendrijos moka faktiškai dirbančiam personalui, nuo 2004 m. sausio 1 d. taikoma laikinoji priemonė, kuri turi būti nurodoma kaip "ypatingasis mokestis".
2. Ypatingojo mokesčio norma, taikoma šio straipsnio 3 dalyje apibrėžtai bazei, yra 2,5 %.
3. a) Ypatingojo mokesčio bazę sudaro atlyginimui apskaičiuoti naudojama lygio ir pakopos bazinė alga, atėmus:
- socialinio draudimo ir pensijos įmokas bei mokestį, kurį to paties lygio ir pakopos pareigūnas, neturintis išlaikytinių, kaip apibrėžta VII priedo 2 straipsnyje, turėtų mokėti prieš apmokestinimą ypatinguoju mokesčiu, ir
- D 4 lygio 1 pakopos pareigūno bazinės algos dydžio sumą.
b) Ypatingojo mokesčio bazei nustatyti naudojamos sudedamosios dalys išreiškiamos eurais, joms taikomas korekcinis koeficientas 100.
4. Ypatingasis mokestis išskaičiuojamas kas mėnesį prie šaltinio; iš jo gautos sumos įrašomos kaip Europos Bendrijų bendrojo biudžeto įplaukos."
2 straipsnis
Nuo 2004 m. sausio 1 d. Tarnybos nuostatų 83 straipsnio 2 dalyje nustatyta įmokų norma yra 9,25 %. Didžiausia mokėjimų pagal Europos Bendrijų kitų tarnautojų įdarbinimo sąlygų 42 straipsnį norma yra 18,5 %.
3 straipsnis
1. Tarnybos nuostatų XI priedo 15 straipsnio 1 dalyje data "2003 m. birželio 30 d." pakeičiama į "2004 m. birželio 30 d."
2. Tarnybos nuostatų 65 straipsnio 1 dalyje 2003 m. numatytas atlyginimų patikslinimas, nukrypstant nuo Tarnybos nuostatų XI priedo 3 straipsnio 1 dalies, įsigalioja 2004 m. sausio 1 d.
3. Pagal Tarnybos nuostatų XI priede nurodytus veiksnius, šio patikslinimo vertė yra 3,4 %.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2003 m. gruodžio 8 d. iki Tarybos reglamento, iš dalies keičiančio Europos Bendrijų pareigūnų tarnybos nuostatus ir kitų tarnautojų įdarbinimo sąlygas, kurį 2003 m. lapkričio 18 d. pasiūlė Komisija, taikymo dienos, bet ne vėliau kaip iki 2004 m. birželio 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 8 d.

Labels: 10
0
9
15